Na temelju članka 7. te članka 10. stavak (3) Pravilnika o unaprjeđenju sustava tutorstva i stručne podrške studentima od 26. rujna 2019 godine, Kineziološki fakultet Sveučilišta u Zagrebu dana 19. studenog 2021. g. raspisuje interni

**N A T J E Č A J Z A I Z B O R S T U D E N A T A T U T O R A**

**I.**

(1) Pozivaju se studenti druge i viših godina integriranog preddiplomskog i diplomskog sveučilišnog studija Kineziologija, preddiplomskog stručnog studija Izobrazba trenera te specijalističkog diplomskog stručnog studija Izobrazba trenera da se jave na Natječaj za izbor studenata tutora kako bi pomogli mlađim kolegama u snalaženju u akademskoj zajednici, prilagodbi studiranju na pojedinoj studijskoj godini te općenito studentskom životu, uz obvezu ispunjavanja sljedećih uvjeta:

− prosjek ocjena 4,00 ili viši,

− dobre komunikacijske i organizacijske vještine,

− pozitivan stav prema radu i spremnost na dodatni rad,

− sklonost timskom radu.

(2) U svrhu dokazivanja traženih uvjeta studenti su dužni uz prijavu na natječaj priložiti motivacijsko pismo, potvrdu s prijepisom ocjena iz studomata, potvrde o dosadašnjem angažmanu u sportskim klubovima, na sportskim događanjima, u turizmu i sl.

**II.**

(1) Na svakoj pojedinoj studijskoj godini bira se u pravilu po jedan student tutor na najmanje dvije studentske grupe koje prati jednu akademsku godinu.

(2) Pored navedenog, ovim Natječajem ujedno se bira i:

− jedan student tutor za studente vrhunske sportaše koji pored uvjeta navedenih u točki I. ovog Natječaja i sam mora biti vrhunski sportaš o čemu je dužan priložiti odgovarajuću potvrdu,

− jedan student tutor za studente koji sudjeluju u programima međunarodne mobilnosti studenata, a koji pored uvjeta navedenih u točki I. ovog Natječaja i sam mora imati iskustvo sudjelovanja u takvim programima o čemu je dužan priložiti odgovarajuću potvrdu.

**III.**

(1) Uloga studenta tutora i njegove dužnosti pobliže su opisani u članku 6. i članku 8. Pravilnika o unaprjeđenju sustava tutorstva i stručne podrške studentima https://www.kif.unizg.hr/\_download/repository/Pravilnik\_o\_unaprejedjenju\_sustava\_tutorstva\_i\_strucne\_podrske\_studentima.pdf

(2) Aktivnost studenta tutora dokumentira se u dopunskoj ispravi o studiju (supplement diplomi).

**IV.**

(1) Prijave s dokumentacijom predviđenom u točki I. ovog Natječaja podnose se na e-mail adresu karijerno.savjetovanje@kif.hr ili u uredu br. 10.

(2) U samoj prijavi potrebno je navesti ime, prezime i godinu studija.

(3) Prijave se podnose zaključno do 04. prosinca 2021. g.

*Predsjednik Povjerenstva za karijerno savjetovanje*

*izv. prof. dr. sc. Mario Baić*

Napomena:

U slučaju potrebe, za sva dodatna pojašnjenja molimo kontaktirajte izv. prof. dr. sc. Maria Baića na broj 091 254 9418 unutar radnog vremena.